PRM บวกต่อ 3% ลุ้นกำไรไตรมาส 1 โตแตะ 220 ลบ. โบรกฯเชียร์ “ซื้อ” เป้า 12.40 บ.
PRM บวกต่อ 3% ลุ้นกำไรไตรมาส 1 โตแตะ 220 ลบ. โบรกฯเชียร์ “ซื้อ” เป้า 12.40 บ. โดย ณ เวลา 10.20 น. อยู่ที่ระดับ 7.55 บาท บวก 0.25 บาท หรือ 3.42% สูงสุดที่ระดับ 7.65 บาท ต่ำสุดที่ระดับ 7.50 บาท ด้วยมูลค่าการซื้อขาย 93.59 ล้านบาท
PRM บวก 3% ลุ้นกำไร Q1 แตะ 220 ลบ. โบรกฯเชียร์ซื้อเป้า 12.40 บ. โดยเวลา 10.20 น. อยู่ที่ 7.55 บาท บวก 0.25 บาท หรือ 3.42% ด้วยมูลค่าการซื้อขาย 93.59 ล้านบาท
30 เม.ย. 2562

ผู้สื่อข่าวรายงานว่า ราคาหุ้น บริษัท พริมา มารีน จำกัด (มหาชน) หรือ PRM ณ เวลา 10.20 น. อยู่ที่ระดับ 7.55 บาท บวก 0.25 บาท หรือ 3.42% สูงสุดที่ระดับ 7.65 บาท ต่ำสุดที่ระดับ 7.50 บาท ด้วยมูลค่าการซื้อขาย 93.59 ล้านบาท

ด้านนักวิเคราะห์ บล.เมย์แบงก์ กิมเอ็ง (ประเทศไทย) ระบุในบทวิเคราะห์ฯแนะนำ “ซื้อ” หุ้น PRM โดยคาดกำไรปกติไตรมาส 1/62 จะขยายตัวแกร่ง 43% จากไตรมาสก่อน และเติบโต 55% เทียบกับปีก่อน ซึ่งเป็นไปตามที่มองไว้ก่อนหน้า จากทุกหน่วยธุรกิจ
ขณะที่ไตรมาส 2/62 นั้น การที่เรือ FSU ใหม่ 2 ลำจะเข้ามาประจำการ ยิ่งจะทำให้แนวโน้มผลกำไรจะยังดีได้ต่อเนื่องอีกด้วย โดยทิศทางราคาน้ำมันดิบที่แกว่งตัวด้านบน และสถานการณ์สงครามการค้าที่เริ่มผ่อนคลาย จึงคาดจะทำให้ตลาดเรือ tanker กลับมาน่าสนใจมากยิ่งขึ้นจากนักลงทุน พร้อมให้ราคาเหมาะสมปี 2562 ที่ 12.40 บาท/ หุ้น อิง DCF (WACC 8.0%, g 2.5%)
ทั้งนี้ คาด PRM จะรายงานกำไรปกติอย่างโดดเด่นที่ 220 ล้านบาท เร่งตัวขึ้น 43% จากไตรมาสก่อน และเติบโต 55% จากปีก่อน ผลักดันจากทุกหน่วยธุรกิจ โดย (1) Domestic Tanker ได้อานิสงค์จากกลุ่มเรือของ Big sea ที่เข้าซื้อหุ้น 70% เมื่อช่วงครึ่งหลังปี 61 ทำให้รายได้ส่วนนี้จะเติบโต 51% จากปีก่อน
(2) เรือ Alframax ในตลาดขนส่งระหว่างประเทศ คาดกลับมามีกำไรครั้งแรก ผลักดันจากค่าระวางกลุ่มเรือ tanker ฟื้นต่อเนื่อง ล่าสุด 20,500 เหรียญ/ วัน จาก 18,500 เหรียญ ปลายปี 2561 (3) เรือ FSU ลูกค้าใหม่เข้ามาใช้บริการเมื่อ ธ.ค. 61 ทำให้อัตราการใช้งาน (Utilization rate) เต็ม 100% และค่าระวางเฉลี่ยสูงขึ้นอีกด้วย
และ (4) เรือ Offshore รายได้ทำได้เต็มไตรมาสจากลูกค้า PTTEP กลับเข้าหน้างาน ส่งผลดีต่อเรือ AWB ขณะที่ต้นทุนควบคุมได้ดี ทำให้อัตรากำไรขั้นต้นจึงฟื้นจาก 21.8% ในไตรมาสก่อนเป็น 27.1% ในไตรมาสนี้ ขณะที่แนวโน้มไตรมาส 2 จะมีเรือ FSU อีก 2 ลำ (พ.ค. และ มิ.ย. รวมเป็น 7 ลำ) เข้าประจำการอีกด้วย